Rikunarita-ORG/Wikinium huggingface dataset:
# Delhi

Dit artikel is gesjreve (of begós) in 't Mofers. Laes hie wie v'r mit de versjillende saorte Limburgs ómgaon.

---

't Roead Fort in Delhi.
**Delhi** (Hindi: दिल्ली *Dillī*) is 'n stad in India. Bestuurlik vèltj zie neet ónger 'nen deilstaot, mer is 't e territorium, det ouch 't distrik Nuuj-Delhi ómvatj, de houfstad van 't landj. Delhi haet 'n inwoondersintal van 11 miljoen luuj (in 2011). De ganse agglomeratie haet mieër es 16 miljoen inwoonders, waat 't nao Bombay de grótste stad van India maak en ein vanne grótter stej oppe werreld. Delhi is 'n industriestad, verkieërsknouppuntj en cultureel centrum mit universiteite, theaters, musea, galleriejen en historische boewtselen oete Mogoltied. Van 1912 toet 1932 waas 't de houfstad van Brits-Indië.

Wichtige bekiekeswaerdige zake zeen:

* De Qutub Minar: 'ne pelaer oete zevendje ieëw, dore Mogols verboedj toet minaret;
* De Jama Masjid: de grótste moskee van India;
* 't Roead Fort (*Lal Qila*): e kestieël mit roeaj zandjsteine moere van 33 maeter huuegdje mit 'n lingdje van 2 kilomaeter;
* Akshardham: e tempelcomplex.
# Bombay

Dit artikel is gesjreve (of begós) in 't Mestreechs. Laes hie wie v'r mit de versjillende saorte Limburgs ómgaon.

---

Haji Ali Dargahwas - Bombay
**Mumbai** (sinds 1995, vreuger **Bombay**) is de hoofstad vaan Maharashtra, India, en de groetste stad vaan dat land (17 miljoen einwoeners in 2005). Daomèt is de stad ein vaan de groetste stei op de wereld. De conurbatie is zelfs groeter es die vaan Tokio en daomèt 't groetste urbaan gebeed op de gaanse Eerd.

## Stadsfuncties

Mumbai ligk aon de Indische Oceaan en is de groetste ziehave vaan Wes-India. Veur 't personevervoer is 't zelfs d'n ierste have. Mumbai is ouch commercieel centrum vaan India: de effektebeurs en de reservebaank vaan 't land zien hei gevesteg. In Mumbai zit ouch 't centrum vaan de (bleujende en immense) Indiase filmindustrie: Bollywood. Wijer ligk binne de grenze 't Borivali National Park, wat wel 't eineg Nationaal Park op Eerd is wat in 'ne metropool ligk.

## Historie

Al sinds de steintied moot 't gebeed boe noe Mumbai ligk bewoend zien. De stad waor vaanaof de derde iew veur Christus deil vaan 't riek vaan Asjoka; later veel 't oonder de Silhara-dynastie en oonder Gujarat. Oet de late Middelieuwe stamme de ajdste gebawwe die noe nog stoon. De naom beteikent *Mojer Mumba*, nao de Hindoe-godin Mumbadevi.

In 1534 vereuverde Portugal de plaots. In 1661 kaom zie in Ingelse han; aonvenkelek aon de keuning persoenlik, later aon de Ingelse Oosindische Compagnie.
In deen tied steeg 't aontal inwoeners enorm: vaan 10.000 nao 60.000 in vieftien jaor.

Tösse 1817 en 1845 woort de stad oonderworpe aon 'n ingriepend inzjenieursprojek, boebij de zeve eilen tot ei stök vasteland gemaak woorte. Wie in 1869 't Suezkenaal geëupend woort kraog de stad inins touwgang tot de haves aon de Middellandse zie en greujde ze nog sneller, tot ein miljoen in 1906. Later woort 't 't brandpunt vaan de Indiase oonaofhenkelekheidsbeweging oonder Mahatma Ghandi. In 1960 woort ze tot hoofstad vaan Maharashtra. Sins 1986 is de stad groeter es Calcutta en daomèt nómmer ein in India.

## Geweld

### '92/'93

Tösse december 1992 en jannewarie 1993 gaof 't relle tösse Hindoes en moslims, gevolg door 'ne reeks van 13 gecoördineerde bomaonsleeg op 13 miert. Daobij vele mie es 1300 doeje.

### 2006

Op 11 juli 2006 oontploffe 7 bomme in euvervol forensetreine. Daobij vinde zeker 200 maan d'n doed en gief 't mie es 700 gewonde.

### 2008

Zuuch Aonsleeg in Bombay vaan november 2008
Op 26 november 2008 gief 't versjèllende aonsleeg in de stad mèt sjeetpartije, aonvalle op hotèls en gijzelinge. Zeker 175 doeje en 245 gewonde zien 't gevolg.
# Hindi

Dit artikel is gesjreve (of begós) in 't Mestreechs. Laes hie wie v'r mit de versjillende saorte Limburgs ómgaon.

---

't **Hindi** is de groetste vaan de Indische taole en weurt gesproke in India door zoe'n 480 miljoen lui. 't Is ein vaan de 23 nationaal taole vaan dat land. 't In Pakistan gesproke Urdu is taolkundeg dezelfde taol, meh politiek ligk dat geveuleg. Deze taol weurt wel Hindoestani geneump (lètterlek 'taol vaan 't Indusland'). 't Hindi weurt in 't Devanagari, 't sjrif vaan 't Sanskriet, gesjreve, dewijl 't Urdu Arabisch sjrif gebruuk. 'n Aander versjèl is tot 't Hindi veur nui wäörd vaan 't Sanskrit aofhenkelek is en 't Urdu vaan 't Perzisch. 't Hindi heet twie naomvalle en 'nen hendeg breie klankinventaar mèt veural väöl consonante.

## Extern linke

* Wikipedia op 't Hindi
* 'n Introductie tot de grammair vaan 't Hindi
# Sanskriet

Dit artikel is gesjreve (of begós) in 't Mestreechs. Laes hie wie v'r mit de versjillende saorte Limburgs ómgaon.

---

**Sanskriet** is de klassieke taol vaan de Indiase besjaoving, gebaseerd op de spreektaol vaan Noord-India roond 1000 veur Christus of ieder. 't Sanskriet is de taol vaan väöl klassieke wèrke euver 't Hindoeïsme en de Indiase filosofie. Zien positie is vergeliekbaar mèt die vaan 't Latien en 't Aajdgrieks in Europa, meh de taol leef mie; zoe gief 't allewijl nog lui die in 't Sanskriet zien opgetrokke (oongeveer 6.000). Oonder de belangriekste werke zien de bei Veda's, de Mahabharata en Kamasutra. 't Sanskriet is 'n Indo-Europese taol, en veur de taolwetesjap hiel important umtot ze zoe vreug woort opgesjreve. De vreugste vörm vaan 't Sanskriet, wie in de Veda's euvergelieverd, neump me 't *Vedisch*; dees taol verhèlt ziech tot 't Klassiek Sanskriet wie 't Homeros-Grieks tot 't Klassiek Grieks. 't Sanskriet weurt, wie 't modern Hindi, gesjreve in 't Devanagari, wat *Goddelek sjrif* beteikent.

## Grammair

De grammair vaan 't Sanskriet is in de taol zelf al vreug besjreve door Pânini (*Astâdhjâjî*). 't Sanskriet heet alle ach naomvalle oet 't Indo-Europees behawwe, en oondersjeit drei getalle, inkelvoud, miervoud en dualis; dee leste weurt consequent gebruuk. 't Wèrkwoord kint 'n indicatief en 'n optatief; de conjunctief is aofwezeg in de grammair vaan Pânini en kump allein in 't Vedisch veur.

## Extern linke

* Wikipedia op 't Sanskriet
* 'n Verwiestableau veur bronne in 't Sanskriet
# Aranadan

Dit artikel is gesjreve (of begós) in 't Mofers. Laes hie wie v'r mit de versjillende saorte Limburgs ómgaon.

---

't **Aranadan** is 'n Dravidische spraok die gekaldj wuuertj in 't Malappuram-distrik, inne Kerala-staot in India. De spraok wuuertj gekaldj door zoea 200 luuj (2001), meh neet alle inlandjse naerzèttinge zeen getaldj, en haet de ISO 639-3 code *aaf*.

't Is neet bekèndj of 't versjillige dialekte guuef. De lexicaal geliekenis mit 't Malayalam is 63%–69% en mit 't Tamil 53%–55%. Alternatieve name veure spraok zeen *Aranatan* en *Eranadans*. De gelitterdjheid inne ieëste spraok is óngere 1%; inne twieëdje spraok is 't 35%-41% in Kerala en 65% in Tamil Nadu (2001).

De laevetigheid van 't Aranadan in 't Malappuram-distrik is betwiefelenswaerdig vanwaenge de klein bevolkingsaantalen en boetedet guuef 't gein apaarte dörper; de spraekers laeve same mitte Malayali's. De lieëg graod van óngerrich zörg d'rveur det de spraok stabiel blief. 't Aranadan wuuertj veurnamelik heim gespraoken inne dörper, mer 't guuef 'n negatieve opstèlling taengeneuver de spraok. De meiste spraekers höbbe minstens gróndjkènnis van 't Malayalam, det gebroek wuuertj in próntj dezelvendje ómstenjighejen es 't Aranadan. De spraekers zeen erkèndj es 'n stam dore euverheid en höbben 'n traditioneel religie.

De spraokstatus veur dees spraok is bedreig (6b); det beteikentj det de spraok gebroek wuuertj veur persuuenlike communicatie door alle generaties, meh det 't aantaal spraekers aafnump.

## Classificatie

* Dravidisch
	+ Zujelik
		- Tamil-Kannada
			* Tamil-Kodagu
				+ Tamil-Malayalam
					- Malayalam

## Brón

* Ethnologue.
# Basgitaar

Dit artikel is gesjreve (of begós) in 't Mestreechs. Laes hie wie v'r mit de versjillende saorte Limburgs ómgaon.

---

Basgitaar (Music Man StingRay).
'n **Basgitaar** is 'n elektrisch versterk getokkeld snaorinstrumint wat toene in 't basregister veurtbringk. 't Instrumint zuut oppervlekkeg oet wie 'n elektrische gitaar en weurt wie dees in de erm gehawwe, meh is gestump wie 'ne (veersnaorege) contrabas: ,E-,A-D-G. De notatie is twie octave hoeger, in de g-sleutel, zoetot me ze wie 'n gitaar kin leze. Tabulature zien evels gebrukeleker. 't Gief fretloes en gefretde basgitare; de ierste pak me, op geveul en ervaoring, perceis boe me de toen wèlt höbbe (wie de contrabas en aander striekers), de twiede bespäölt me door de vinger in 't vekske te lègke. 't Twiede typ is gemekeleker, zeker veur gitariste, en weurt väöl mie touwgepas. Gemekelek veur gitariste is ouch tot de veer snaore vaan 'n basgitaar perceis zoe zien gestump wie de veer liegste snaore vaan de gitaar, meh daan 'n octaaf lieger. De basgitaar is in de jaore daarteg oontwikkeld meh kaom pas in 1951 in groete productie, mèt 't oetbringe vaan de *Fender Precision Bass*. In de rock 'n roll woort heer alumtegewoordeg, en allewel tot väöl rock 'n rollbands nog 'ne contrabas hadde, is sindsdeen 't instrumint oet de popmeziek in 't algemein en de rockmeziek in 't bezunder neet mie weg te dinke. Ouch in d'n jazz, in 't bezunder de rock jazz, nump heer de plaots vaan de contrabas in. Oonder de wienege bands die gein basgitaar hadde zien The Doors.

  *Dit artikel is e sjtumpke. De kans Wikipedia helpe door 't aan te völle*